Νέο βίντεο φέρνει στο φως της δημοσιότητας το News 24/7 που καταγράφει τη στιγμή κατά την οποία ο Ζακ Κωστόπουλος προσπαθεί να μπει σε ταχυφαγείο της περιοχής ώστε να πάρει ένα μπουκάλι νερό.

ADVERTISING

Αδίκως όμως. Δεν τα καταφέρνει. Και αυτό διότι ένα άτομο όχι μόνο του κλείνει την είσοδο στο κατάστημα αλλά στην κυριολεξία τον απωθεί, όπως φαίνεται στο βίντεο με ένταση, επιβεβαιώνοντας όλα όσα έχουν υποστηρίξει δυο μάρτυρες στις καταθέσεις τους -και έχει παρουσιάσει το News 24/7-, αλλά και ο Γρηγόρης Βαλλιανάτος ο οποίος μιλώντας στο site μας, υπογράμμισε ότι ο Ζακ μπήκε στο κοσμηματοπωλείο ώστε να προστατευτεί και όχι για να κλέψει.

Η τεράστια ανατροπή στην όλη υπόθεση που φέρνει το βίντεο είναι αδιαμφισβήτητη.

Ας πάρουμε τα πράγματα από την αρχή. Στο βίντεο διάρκειας ενός λεπτού και 6 δευτερολέπτων φαίνεται μια καθημερινή και ήρεμη προς στιγμή κίνηση στο ταχυφαγείο, μέχρι του σημείου που φαίνεται ένας πελάτης να βγαίνει από το κατάστημα.

Εκείνη την ώρα φτάνει στην είσοδο ο Ζακ Κωστόπουλος. Η ώρα στο βίντεο γράφει 14.54.02. Ο Ζακ μάταια προσπαθεί να μπει στο κατάστημα. Πρώτος τον εμποδίζει ένας άντρας με κίτρινο μπλουζάκι. Ο υπάλληλος και ένας πελάτης καρφώνουν τα βλέμματά τους στην είσοδο του καταστήματος προφανώς από την φασαρία και τις φωνές.

Ο Ζακ εμποδίζεται έντονα από τον άνδρα που φοράει κίτρινο μπλουζάκι και φαίνεται ξεκάθαρα να κάνει αρκετά βήματα στο πλάι εξαιτίας της απώθησης που δέχεται.

Στο σημείο φτάνουν αμέσως και άλλοι δυο. Ο ένας εκ των δύο, του δίνει νερό. Ο Ζακ αποχωρεί και ο άνδρας με το κίτρινο ρούχο σηκώνει το χέρι του προς τον 33χρονο.

Το βίντεο συμφωνεί με την κατάθεση υπαλλήλου του ταχυφαγείου ότι ο Ζακ προσπάθησε να μπει στο κατάστημα και κάποιος τον απώθησε. Υπάρχει ακόμη μαρτυρία νεαρής κοπέλας ενώπιον του ανακριτή η οποία κατέθεσε ότι τον είδε νωρίτερα να περνάει από την πλευρά της Πατησίων και να φωνάζει "βοήθεια". Θεωρείται σχεδόν βέβαιο ότι το σενάριο απόπειρας ληστείας ή κλοπής έχει απομακρυνθεί, γιατί με δεδομένο ότι έμεινε αρκετά λεπτά έξω από το ταχυφαγείο, δεν κρατούσε τίποτα στα χέρια του, παρά μόνο ένα μπουκάλι νερό.

Η συνέχεια είναι γνωστή. Ο Ζακ εγκλωβίζεται στο κοσμηματοπωλείο και δέχεται την αιμοβόρα επίθεση από τουλάχιστον τρία άτομα, αλλά και από τους αστυνομικούς που τον χτυπούν στην πλάτη για να τον ακινητοποιήσουν.

Στο βίντεο που αποκάλυψε το Νews 24/7 φαίνεται αιμόφυρτος ο 33χρονος. Εντύπωση προκαλεί πως και στο τέλος του περιστατικού, το άτομο με το κίτρινο μπλουζάκι εμφανίζεται δίπλα στους αστυνομικούς την ώρα που ο Ζακ είναι αιμόφυρτος.

Μένει να αποδειχθεί και να οδηγηθεί στον εισαγγελέα εάν ήταν το ίδιο πρόσωπο που τον οδήγησε στο κοσμηματοπωλείο-κρησφύγετο με τα τραγικά αποτελέσματα.

Οι πρώτες αποκαλύψεις

Υπενθυμίζεται ότι σύμφωνα με πληροφορίες του News 24/7, στην ΕΛΑΣ δεν εξετάζουν μόνο τα βίντεο που έχουν δει το φως της δημοσιότητας, αλλά πολλά ακόμη από τις κάμερες ασφαλείας των παρακείμενων καταστημάτων, προκειμένου να έχουν ολοκληρωμένη εικόνα των γεγονότων και όχι μόνο κάποια αποσπασματικά πλάνα, ώστε να καταλήξουν σε ασφαλή συμπεράσματα. Μάλιστα, το υλικό θα ζητήσει και η οικογένεια του θύματος που θα έχει πλέον επίσημη νομική εκπροσώπηση στην υπόθεση.

Ακόμη, σύμφωνα με πληροφορίες, που μένει βέβαια να επιβεβαιωθούν, στην ασφάλεια έχει καταθέσει άνθρωπος που φέρεται να ήταν μαζί με τον Ζακ Κωστόπουλο την στιγμή της επίθεσης. Σύμφωνα με όσα φέρεται να κατέθεσε ο άνδρας, οι δύο τους ήταν για καφέ και ο 33χρονος δεν μπήκε στο κοσμηματοπωλείο για να το ληστέψει, αλλά να προφυλαχτεί καθώς στην καφετέρια που βρίσκεται στον πεζόδρομο ξέσπασε έντονος καβγάς. Σύμφωνα πάντα με το ίδιο σενάριο της κατάθεσης ο 33χρονος εγκλωβίστηκε μέσα στο κοσμηματοπωλείο, πανικοβλήθηκε και δεν κατάλαβε για ποιο λόγο άρχισε να δέχεται επίθεση.

Λουλούδια, κεριά και σημειώματα στο πεζοδρόμιο έξω από το κοσμηματοπωλείο στην οδό Γλάδστωνος στην Ομόνοια όπου σκοτώθηκε ο Ζακ Κωστόπουλος EUROKINISSI

Το σενάριο αυτό που μένει να αποδειχτεί αποκάλυψε πρώτος με ανάρτησή του στο facebook ο Γρηγόρης Βαλλιανάτος γράφοντας "Όποιος ξαναγράψει ή ξαναπεί «ο επίδοξος ληστής» για τον άγρια δολοφονημένο Ζακ θα διαψευσθεί τόσο οικτρά(sic) που θα ντρέπεται που υπάρχει. O Zακ μπήκε στο κατάστημα μέρα μεσημέρι στην Ομόνοια!!!!!(και κλειδώθηκε αυτόματα) όχι για να κλέψει αλλά για να προστατευθεί από κίνδυνο που διέτρεχε λόγω φασαρίας στο απέναντι μαγαζί που καθόταν με παρέα. Οπτικό υλικό υπάρχει. Τα υπόλοιπα στις τρομερές δίκες που έρχονται, αρχίζοντας από την Τρίτη 25 Σεπτ. #tremete».

Οι μαρτυρίες κλειδί που αποκάλυψε το NEWS 24/7

«Η εικόνα που είχα εγώ και με στεναχώρησε πολύ ήταν ότι γενικά ο κόσμος λειτούργησε σαν όχλος, είτε συμμετείχε είτε όχι, υπήρχε από μία πλευρά απόλυτη απάθεια και από την άλλη ενεργή συμμετοχή». Με αυτά τα λόγια κλείνει την κατάθεσή του ενώπιον του 23ου τακτικού ανακριτή ο αυτόπτης μάρτυρας Φ.Κ., θέλοντας να δώσει μία σαφή εικόνα για το πως βίωσε τον ξυλοδαρμό του Ζακ Κωστόπουλου.

Η κατάθεσή του, την οποία δημοσίευσε το News24/7, θεωρείται βαρύνουσας σημασίας, μιας και πρόκειται για έναν μάρτυρα που όχι μόνο έτυχε να βρεθεί έξω από το κοσμηματοπωλείο το μοιραίο μεσημέρι της περασμένης Παρασκευής, αλλά επιχείρησε αρκετές φορές να αποτρέψει την ανεξέλεγκτη κατάσταση. Ο ίδιος περιγράφει το περιστατικό όπως έκανε και πριν μερικές μέρες σε συνέντευξή του στο newpost, δίνοντας μία εκ διαμέτρου αντίθετη εικόνα από αυτή που παρουσίασε ο 73χρονος κοσμηματοπώλης στην προανακριτική του κατάθεση.

Εντύπωση προκαλεί πάντως, η περιγραφή της αντίδρασης ενός πολίτη, ο οποίος -όπως καταθέτει- έβαλε στην καρωτίδα του Ζακ Κωστόπουλου το περιβόητο μαχαίρι. «Πριν έρθουν οι αστυνομικοί, όσο ήταν πεσμένος έξω, το παιδί κράταγε ένα κουζινομάχαιρο, κάποιος από τους περαστικούς του το πήρε, το κόλλησε στην καρωτίδα του και του φώναζα ‘τώρα τι θα κάνεις, θα τον σφάξεις, είσαι με τα καλά σου;’. Μετά δεν ξέρω τι απέγινε το μαχαίρι. Δεν ξέρω πως είχε βρεθεί αρχικά το μαχαίρι στα χέρια του, δεν είδα από που το έπιασε ή το έβγαλε, δεν ξέρω πως βρέθηκε», αναφέρει χαρακτηριστικά.

Ο μάρτυρας υποστήριξε πως ο 33χρονος φαινόταν ότι δεν ήταν καλά, «σερνόταν και παρακρατούσε, δεν είχε σταθερό βήμα». Παράλληλα, αντίθετα με τον κατηγορούμενο κασμηματοπώλη, επισημαίνει πως «τα τζάμια τα σπάγανε οι απ’ έξω, ο ιδιοκτήτης με κανά δυο άλλους, με καρέκλες, τραπέζια και τον είδα να πετάει μια πέτρα προς τα μέσα, δεν ξέρω αν τον πέτυχε», ενώ σε άλλο σημείο λέει πως προτού εκείνος και μία περαστική παρέμβουν για να σταματήσει ο ξυλοδαρμός, «είδα το παιδί να προσπαθεί να βγει μπουσουλώντας μέσα από την τζαμαρία που είχε απομείνει, τον κλωτσήσανε πρώτα ο κύριος με το άσπρο πουκάμισο και μετά ο ιδιοκτήτης, με πολύ δυνατές κλοτσιές στο κεφάλι, με αποτέλεσμα όπου ακουμπούσε το παιδί σκιζόταν και μάτωνε. Οι κλοτσιές στο κεφάλι ήταν πολύ δυνατές, όπως έφευγε δεξιά αριστερά από τις κλοτσιές χτύπαγε στα τζάμια που είχαν απομείνει στη βιτρίνα. Είχε αίματα παντού». Ήταν εκείνη τη στιγμή που ο μάρτυρας τους είπε «αφού τον πιάσατε γιατί συνεχίζετε; Θα τον σκοτώσετε», ενώ «είχε μαζευτεί κόσμος ο οποίος απλά παρακολουθούσε χωρίς να παρεμβαίνει». Τότε μόνο, η γυναίκα τους φώναξε «έλεος, αφήστε το παιδί τί είναι αυτά που κάνετε;».

Ακόμη, σύμφωνα με πληροφορίες, που μένει βέβαια να επιβεβαιωθούν, στην ασφάλεια έχει καταθέσει άνθρωπος που φέρεται να ήταν μαζί με τον Ζακ Κωστόπουλο την στιγμή της επίθεσης. Σύμφωνα με όσα φέρεται να κατέθεσε ο άνδρας, οι δύο τους ήταν για καφέ και ο 33χρονος δεν μπήκε στο κοσμηματοπωλείο για να το ληστέψει, αλλά να προφυλαχτεί καθώς στην καφετέρια που βρίσκεται στον πεζόδρομο ξέσπασε έντονος καβγάς μεταξύ τρίτων ατόμων χωρίς εκείνος να εμπλακεί. Σύμφωνα πάντα με το ίδιο σενάριο της κατάθεσης ο 33χρονος εγκλωβίστηκε μέσα στο κοσμηματοπωλείο, πανικοβλήθηκε και δεν κατάλαβε για ποιο λόγο άρχισε να δέχεται επίθεση.

Τα βίντεο της φρίκης

Το φοβισμένο παιδί

Ως «δολοφονία» την οποία δεν θα αφήσει έτσι, χαρακτήρισε τον θάνατο του Ζακ Κωστόπουλου, ο πατέρας του Ευθύμιος.

Μιλώντας στην τηλεοπτική εκπομπή «Αλήθειες με τη Ζήνα» στο Star, o Ευθύμιος Κωστόπουλος είπε ότι η οικογένεια πληροφορήθηκε την τραγική είδηση στην Αμερική, όπου μένουν τα τελευταία πέντε χρόνια.

«Ο Ζακ ήταν ένα φοβισμένο παιδί, δεν υπήρχε περίπτωση να έκανε ποτέ κακό σε κανέναν», είπε ο κ. Κωστόπουλος και πρόσθεσε: «Πρόκειται για δολοφονία και δε θα το αφήσουμε έτσι ως οικογένεια. Ήταν ένα ήσυχο παιδί, επικοινωνιακό, με χιούμορ. Ήταν αδικία που τον στηλίτευσαν έτσι μετά το περιστατικό».

Αναφερόμενος στο τραγικό περιστατικό είπε: «Μπήκε μέσα στο κατάστημα άοπλος, χωρίς μάσκα και χωρίς γάντια. Ποιος ληστής μπαίνει για να ληστέψει έτσι; Ο κοσμηματοπώλης ήταν απέναντι σε ένα περίπτερο. Από ότι μου είπαν το παιδί μπήκε στο κατάστημα κι εγκλωβίστηκε εκεί, χωρίς να διατρέχει κανείς κίνδυνο. Υπάρχουν βίντεο που δείχνουν το παιδί μου να είναι σε διπλανή καφετέρια, όταν ξέσπασε ένας καυγάς και έφυγε για να κρυφτεί. Εγκλωβίστηκε στο κοσμηματοπωλείο και ακούγοντας τον συναγερμό να χτυπά πανικοβλήθηκε. Στο βίντεο φαίνεται ο ιδιοκτήτης να πετά μια πέτρα στην τζαμαρία, δεν ξέρω για ποιο λόγο, και ο Ζακ προσπάθησε να φύγει. Εκεί τον πλακώσανε στις μπουνιές και στις κλωτσιές και το παιδί κατέληξε. Δεν ήταν και τόσο δυνατό παιδί, θα μπορούσαν να τον κρατήσουν δύο, δεν απειλήθηκε η ζωή κανενός, γιατί τον χτύπησαν και τον δολοφόνησαν».